**СТАНОВИЩЕ**

**за заседанието на Националния съвет по биологично разнообразие,**

**13.7.2022 г., относно проект на**

**„План за действие за опазване на четирилистното разковниче**

**(*Marsilea quadrifolia* L.) в България (2023 – 2032 г.).“**

„Планът за действие за опазване на четирилистното разковниче (*Marsilea quadrifolia* L.) в България (2023 – 2032 г.)“ e разработен по проект BG16M1OP002-3.020-0014-С01, по ОП „Околна среда 2014-2020“, с финансовата подкрепа на Европейския съюз чрез Европейски фонд за регионално развитие и Кохезионен фонд 06: Съхраняване и опазване на околната среда и насърчаване на ресурсната ефективност. Финансира се от Оперативна програма „Околна среда 2014-2020 г.” (ОПОС 2014-2020 г.) на Европейския съюз, Приоритетна ос „НАТУРА 2000 и биоразнообразие“ по процедура „Изготвяне/актуализиране на планове за действие за видове“.

Планът е за период от 10 години и е в съответствие с изискванията на Наредба № 5 от 01.08.2003 г. на МОСВ.

Планът е възложен за изготвяне от Министерство на околната среда и водите чрез Задание, съгласувано през 2018 г. от министъра на околната среда и водите.

Изпълнител на плана е „Еко Логистик А“ с бенефициент Сдружение „Форум Природа“, автори на плана са специалистите от Института по биоразнообразие и екосистемни изследвания Валери Георгиев, Даниела Иванова и Соня Цонева.

След запознаване с проекта на Плана за действие **дирекция НСЗП изразява следното становище:**

Планът е изготвен в съответствие с техническото задание. Приоритизирани са популации и са конкретизирани дейности, изпълнявайки основната цел на плана: достигане на подобрено състояние на популациите на четирилистното разковниче (*Marsilea quadrifolia* L.). Планът съдържа подробни данни за вида в количествен и качествен по значение анализ, касаещ международен и национален природозащитен статус, законов статус по европейското и национално законодателство; сведения за вида в страната – таксономия и номенклатура, морфология, разпространение, биология и екология; картен и снимков материал. Описаните потенциални находища са на основа на теренни посещения, лични наблюдения, литературни източници.

Със сигурност към настоящия момент е потвърдено само едно находище на *Marsilea quadrifolia*, което се намира в Дунавска равнина, северно от с. Обнова. Тенденцията по отношение на площта е намаляваща и видът е застрашен от изчезване в находището, съответно в цялата страна.

Като най-значима заплаха е прогресиращото обрастване на находището с водолюбиви растения, както и възможността за използването на хербициди и интензивното торене в съседните земеделски територии.

В представеният проект на плана са взети предвид и отразени предложенията и коментарите от последното обществено обсъждане и добре са представени предвидените мерки за постигане на основната цел: подобряване на състоянието на популациите и местообитанията на четирилистното разковниче за десетгодишен период.

Във връзка с наскоро одобрената „Националната рамка за приоритетни действия за Натура 2000“ за програмния период 2021 – 2027 г. на България (НРПД 2021 – 2027 г., <http://natura2000.moew.government.bg/Home/Documents>) от Европейската комисия чрез Постоянното представителство на България в гр. Брюксел, се цели остойностяване на необходимостта от прилагане на съвкупност от действия за опазване, възстановяване и подсилване на популацията на 1428 *Marsilea quadrifolia*.

С пряк консервационен характер и действие върху хабитата на *Marsilea quadrifolia* са следните меркиот НРПД 2021 – 2027:

- Подобряване/поддържане на природозащитното състояние на тревни типове природни местообитания и на видове висши растения чрез премахване на инвазивни чужди видове, в която конкретно се предвиждат дейности, свързани с премахване на конкурентни растителни видове на *Marsilea quadrifolia* (*Мярка 33*);

- Подобряване на природозащитното състояние на видове висши растения чрез подобряване на местообитанието им, конкретно чрез премахване на конкурентни растителни видове на *Marsilea quadrifolia* (*Мярка 35*);

- Подобряване на природозащитното състояние на видове и типове природни местообитания чрез възстановяване на хидрологичния режим, в частност - възстановяване на напоителни канали и поддържане на определен воден режим през вегетационния период, касаещ местообитанията на *Marsilea quadrifolia* (*Мярка 59*).

Посочените по-горе мерки от НРПД са предвидените в Плана за действие - опазване на *1428 Marsilea quadrifolia* за ЗЗ BG0000239 „Обнова – Карамандол“ и ЗЗ BG0000396 „Персина“.

Финансирането на изброените преки мерки (*33,35,59*) е предвидено да се осъществи поЕвропейски фонд за регионално развитие (ЕФРР).

По отношение на процесите, свързани с минимизиране на деградацията на тревните съобщества, ерозия и рудерализация, влияещи отрицателно и върху местообитанията на 1428 Marsilea quadrifolia, в НРПД 2021 – 2027 са планирани и косвени мерки за противодействие, както следва:

* Подобряване/поддържане на природозащитното състояние на тревни типове природни местообитания чрез екологосъобразно управление на пасищни и ливадни системи (*мярка 32*), която цели управление на цитираните екосистеми за опазване и поддържане на структурата и функциите на тревните местообитания;
* Възстановяване на горски природни местообитания чрез залесяване с типични видове (*мярка 51*). По-конкретно извършване на дейности за залесяване на земеделски и неземеделски земи, както и поддръжка на новосъздадените култури с типични за природните местообитания видове по структура и състав и др., с цел установяване на постоянни нива на динамичния хидробаланс и влажност в териториите, част от ЗЗ BG0000239 „Обнова – Карамандол“ в възстановяване на популацията в ЗЗ BG0000396 „Персина“ и съответно подобряване на условията за развитие на популацията на *Marsilea*, в находища в ЗЗ BG0000239 „Обнова – Карамандол“ и ЗЗ BG0000396 „Персина“.
* Подобряване на природозащитното състояние на видовете чрез възстановяване на надлъжната свързаност на реките (*мярка 62*). Мярката предвижда изграждане/рехабилитация (и/или премахване и новоизграждане на алтернативни съоръжения) на рибни проходи и премахване или минимизиране на влиянието на съществуващи бариери, касаещи ЗЗ BG0000239 „Обнова – Карамандол“ и ЗЗ BG0000396 „Персина“.

Посочените по-горе мерки са предвидени за изпълнение с финансовата подкрепа на Европейски фонд за гарантиране на земеделието (ЕФГЗ), Европейски земеделски фонд за развитие на селските райони (ЕЗФРСР) (*мярка 32* и *мярка 51*), Европейски фонд за регионално развитие (ЕФРР) (*мярка 62*).

**Във връзка с гореописаното дирекция НСЗП** **счита, че членовете на НСБР следва да предложат на министъра на околната среда и водите да утвърди „План за действие за опазване на четирилистното разковниче (Marsilea quadrifolia L.) в България (2023 – 2032 г.).“**